Page:Ludus Coventriae (1841).djvu/297

 Here Jhesus takyth a basyn with watyr and towaly gyrt abowtyn hym, and fallyth beforn Petyr on his o kne.

Jhesus. Another exawmpyl I xal ȝow shewe,  How ȝe xal leve in charyté; Syt here down at wordys fewe,   And quat I do ȝe, sofre me. Here he takyth the basyn and the towaly, and doth as the roberych seyth beforn.

Petrus. Lord! what wylt thou with me do? This service of the I wyl forsake; To wassche my feet thou xal not so,—  I am not worthy it of the to take. Jhesu. Petyr and thou forsake my servyces alle,  The weche to ȝow that I xal do; No part with me have thou xal,   And nevyr com my blysse onto. Petrus. That part, Lord, we wyl not forgo,  We xal abey his comawndement; Wasche hed and hond, we pray the so,   We wyl don aftyr thin entent. Here Jhesus wasshyth his dyscipulys feet by and by, and whypyth hem and kyssyth hem mekely, and sythyn settyth hym down, thus seyng,

ffrendys, this wasshyng xal now prevayll, ȝoure Lord and mayster ȝe do me calle; And so I am, withowytn fayl, ȝet I have wasschyd ȝow alle. A memory of this have ȝe xall, That eche of ȝow xal do to othyr,